Poul Nødgaard (DF), 2007-10-23:
Det her lovforslag har vi også gennemgået nøje i vores folketingsgruppe, og vi synes faktisk, det er en ganske strålende idé, at der nu måske bliver lidt mere styr på tingene, når det offentlige selv giver et tilbud, som skal sammenholdes med et privat tilbud, så der altså bliver sammenlignelighed.
Jeg må erkende, at jeg faktisk troede, at det mere eller mindre var indført, men nu ser det så ud til, at det her lovforslag retter hundrede procent op på det, således at de private, der giver et tilbud, kan være sikre på, at det sammenholdes med et eventuelt offentligt tilbud.
Jeg tror, at det specielt vil være inden for teknisk forvaltnings område, der kan blive tale om det.
Det synes jeg er en udmærket ting.
Så den del af lovforslaget er vi meget positive over for, og det er vi faktisk også over for den anden del af forslaget: den såkaldte - som der står i lovforslaget - Skanderborgmodel.
Jeg gjorde mig den ulejlighed her for nogle dage siden at bede den beredvillige Skanderborg Kommune om at sende, alt hvad de havde om den såkaldte Skanderborgmodel.
Det har de gjort, og jeg synes, det var meget instruktivt at sidde og læse det i toget frem og tilbage fra Ringsted.
Jeg vil sige i relation til ... Hvor er den socialdemokratiske ordfører?
Han er lige pludselig forsvundet ud af billedet.
Nå, men det må han så selv om; han sidder her måske alligevel og lytter efter.
Det er sådan, at jeg egentlig har den samme opfattelse, som den socialdemokratiske ordfører har af det her.
Jeg vil ikke håbe, at de øvrige 95 kommuner – det er Skanderborg og to andre kommuner, Bornholm og en kommune til, der har gennemført den - når det her lovforslag er vedtaget, farer ud og bruger Skanderborgmodellen.
Jeg synes, det vil være utrolig vigtigt, at man lader gå en vis periode og så ser, hvordan det fungerer de pågældende steder.
Men jeg må så samtidig sige til hr. Jan Petersen og andre interesserede, at vi har kommunalt selvstyre i det her land, og det er op til de enkelte kommuner, når det her lovforslag er vedtaget, om de straks vil gå ind og prøver at styre det på en anden måde.
Jeg har studeret det her materiale fra Skanderborg, hvor tingene er endnu bedre beskrevet, end ministeriet har beskrevet dem; det er også udmærket, det er skrevet i det der gode akademikersprog, men jeg vil gerne have det lidt mere jordnært, og derfor fik jeg det så fra Skanderborg Kommune.
De afgiver dels kompetence til institutionerne - det er også en udmærket ting - og hvis institutionerne kører sur i et eller andet, så er det forvaltningen, de går til.
Sådan fungerer det måske også i nogle kommuner i dag - ud over Skanderborg og de to andre kommuner - men hvis byrådet ønsker at have meget indseende med dagligdagen rundtomkring og med, hvad der sker i kommunen og også på institutionerne, så skal de ikke gå ind i det her.
Men det må være op til dem selv at finde ud af.
De har stadig væk i Skanderborg Kommune syv udvalg, seks udvalg plus økonomiudvalget, tror jeg det er, og der står i papirerne her, at de foretager den rent overordnede vurdering, f.eks. på børneområdet: Skal der bygges en ny skole, og hvor skal den ligge?
og sådan noget.
Det er altså udvalget, der gør det, men de går overhovedet ikke ind i noget som helst vedrørende den daglige substans, og hvordan institutionerne drives.
Der skrives en kontrakt med den enkelte institution, og så er det op til institutionen at få det til at fungere inden for kontraktens rammer, og som jeg sagde tidligere: Er der noget, der svipser, må man simpelt hen gå til sin forvaltning og få redt trådene ud.
Det blander det enkelte udvalg sig ikke i.
Så hvis man vil være kommunalpolitiker og træffe en masse store og overordnede beslutninger inden for sit fagområde, skal man gå ind for det her.
Det må ethvert byråd selv vurdere.
Hvis man ønsker stadig væk at have et vist indseende med nogle ting, så skal man ikke gå ind i det her. Men det er jo ikke os, der er kommunalpolitikere, det er os, der er Folketinget, og vi må åbne for den mulighed, som ministeriet nu i tre tilfælde har givet dispensation til, og sige, at man ikke længere skal søge en sådan dispensation, man kan bare frit gå i gang med det.
Derfor støtter vi også den del af lovforslaget.
Jeg kan have min egen personlige mening om det, men jeg synes, at det, som blev sagt fra hr. Jan Petersens side, lød meget fornuftigt: at det vil være utrolig godt og vigtigt, for at det her skal lykkes, at man i de 95 kommuner - det er mit råd til dem - måske lige slår koldt vand i blodet og får nogle erfaringer.
Men hvis de ønsker allerede at gå i gang med det nu, kan vi ikke hindre dem i det, når lovforslaget her er vedtaget.
Og det vil Dansk Folkeparti støtte.